VSL sklep Cst 86/2014
Datum: 2014-03-04T01:00:00.000+01:00
ecli: ECLI:SI:VSLJ:2014:CST.86.2014
sodisce: Višje sodišče v Ljubljani
oddelek: Gospodarski oddelek
institut: sklep o preizkusu terjatev - ugovor proti seznamu preizkušenih terjatev - dopustnost pritožbe
jedro: Upnik, ki ni pravočasno vložil ugovora zoper dopolnjeni seznam preizkušenih terjatev, s pritožbo ne more več izpodbijati pravilnosti podatkov o njegovi terjatvi v končnem seznamu preizkušenih terjatev, enako pa velja tudi v primeru, da ni vložil ugovora proti osnovnemu seznamu preizkušenih terjatev.
zveza: ZFPPIPP člen 66, 66/1, 66/1-1, 62, 62/3.

## Jedro

Upnik, ki ni pravočasno vložil ugovora zoper dopolnjeni seznam preizkušenih terjatev, s pritožbo ne more več izpodbijati pravilnosti podatkov o njegovi terjatvi v končnem seznamu preizkušenih terjatev, enako pa velja tudi v primeru, da ni vložil ugovora proti osnovnemu seznamu preizkušenih terjatev.

## Izrek

Pritožba se zavrže.

## Obrazložitev

1. Sodišče prve stopnje je z izpodbijanim sklepom odločilo, da se o priznanih in prerekanih terjatvah in pravicah ter o tem, kdo mora v drugem postopku uveljaviti zahtevek za ugotovitev obstoja oziroma neobstoja prerekanih terjatev, ločitvenih pravic oziroma izločitvenih pravic, odloči tako, kot je navedeno v končnem seznamu preizkušenih terjatev z dne 14.1.2013 (pravilno bi bilo 14.1.2014), ki je sestavni del tega izreka in je objavljen hkrati z objavo tega sklepa.

2. Zoper navedeni sklep se je upnik pravočasno pritožil. Navaja, da se z obrazložitvijo prerekanja terjatve ne strinja in želi, da se mu prizna celotna prijavljena terjatev v znesku 715,28 eurov, saj je po izjavi upravitelja posredoval vso potrebno dokumentacijo.

3. Pritožba ni dovoljena.

4. Na podlagi 1. točke 1. odstavka 66. člena Zakona o finančnem poslovanju, postopkih zaradi insolventnosti in prisilnem prenehanju (v nadaljevanju ZFPPIPP) lahko upnik, ki je pravočasno vložil ugovor proti osnovnemu seznamu preizkušenih terjatev, vloži ugovor tudi proti dopolnjenemu seznamu preizkušenih terjatev, če upravitelj njegovega ugovora ni upošteval v popravku osnovnega seznama preizkušenih terjatev po 3. odstavku 62. člena ZFPPIPP. To pa pomeni, da upnik, ki ni pravočasno vložil ugovora zoper dopolnjeni seznam preizkušenih terjatev, s pritožbo ne more več izpodbijati pravilnosti podatkov o njegovi terjatvi v končnem seznamu preizkušenih terjatev, enako pa velja tudi v primeru, da ni vložil ugovora proti osnovnemu seznamu preizkušenih terjatev. Glede na navedeno je višje sodišče pritožbo upnika zavrglo kot nedovoljeno (1. točka 365. člena Zakona o pravdnem postopku v zvezi s 1. odstavkom 121. člena ZFPPIPP).

5. Višje sodišče pri tem opozarja, da razlog, da upravitelj po upnikovem mnenju ne bi smel prerekati terjatve, sploh ni dovoljen ugovorni razlog v smislu 1. odstavka 62. člena ZFPPIPP.